K. Tóthová, poslankyňa: (2006-02-02):
Štátna dotácia verejných vysokých škôl na Slovensku je totiž jednou z najnižších dotácií z 25 krajín Európskej únie. Štátna dotácia dosahuje len niečo okolo 0,82 % HDP, pričom cieľom Lisabonskej stratégie je dosiahnuť až 2 % HDP z rozpočtu krajín Európskej únie. Aj v tomto stave dlhodobého podfinancovania verejných vysokých škôl na Slovensku je situácia nevyvážená. Mnohé mestá na Slovensku podporujú činnosť verejných vysokých škôl aspoň tým, že im čiastočne alebo úplne odpúšťajú daň z nehnuteľností. Ale sú aj mestá, napríklad Bratislava, kde je situácia úplne, ale úplne iná. Deficit mesta totiž bol sanovaný aj vysokými daňami z nehnuteľností verejných vysokých škôl. Napríklad Univerzita Komenského na daniach platila 10 500-tisíc Sk, pričom v rozpise štátnych dotácií na tento účel neboli vyčlenené verejným vysokým školám vonkoncom žiadne prostriedky. Opakujem, platili vyše 10 500-tisíc korún, ale zo štátneho rozpočtu na tento výdavok ani koruna. A preto Univerzita Komenského, ako, samozrejme, aj ostatné verejné vysoké školy v tých mestách, kde samospráva postupovala tak, že trvala na platení týchto daní, tieto verejné vysoké školy museli na úkor financovania vysokoškolského vzdelávania dotovať rozpočet mesta. A teraz by som chcela upozorniť na jednu právnu skutočnosť, ktorú ani predkladatelia v dôvodovej správe neuvádzajú a ani predrečník ju nespomenul. Totiž v zákone o vysokých školách v § 16, ktorý hovorí o rozpočte vysokej školy, sa v odseku 4 uvádza, že výnosmi, teda príjmami vysokých škôl môžu byť aj dotácie z rozpočtov obcí a rozpočtov vyšších územných celkov. Teda tvorcovia vysokoškolského zákona predpokladali, že samospráva bude prispievať na existenciu, na chod verejných vysokých škôl, a pritom realita je taká, že verejné vysoké školy vysokými daňami prispievajú na chod samosprávy. Čiže tu skutočne je určitá aj disharmónia systémového pôsobenia dvoch právnych predpisov. A teda je aj podklad na to, aby tieto dane mohli byť zákonom. Už vychádzajúc zo súladnosti vysokoškolského zákona a teraz zákona, ktorý sa navrhuje novelizovať, by to bolo súladné. Chcem poukázať aj na skutočnosť, že podľa zákona č. 131/2002 o vysokých školách v platnom znení, a to v § 1 ods. 4 písm. i) „vysoké školy napĺňajú svoje poslanie vytváraním modelov rozvoja spoločnosti, hospodárstva, kultúry, umenia, najmä pre potreby štátnych orgánov, obce a vyššie územné celky“. Takúto povinnosť im zákon ukladá. Teda vysoké školy vychovávajú odborníkov aj pre samosprávy. Tu je ďalší dôvod na to, je to ich zákonná povinnosť, aby to, čo predkladatelia v novele uvádzajú, aby sa táto ctená snemovňa s tým stotožnila a odsúhlasila. Vážené poslankyne, vážení poslanci, dovoľte, aby som znovu uviedla informáciu z Univerzity Komenského, a to, že táto verejná vysoká škola si z vlastných zdrojov kryje náklady na svoju činnosť až v 18 %, čo je na univerzite klasického typu vo svete asi horná hranica, maximum, čo je prípustné na to, aby z financií išlo na existenciu školy až takéto veľké percento, pretože také vysoké percento ohrozuje kvalitu pedagogickej a vedeckovýskumnej činnosti. Preto sa obraciam aj na poslancov a hlavne na poslancov vládnej koalície, že ak vláde a tomuto politickému zoskupeniu a ich predstaviteľom skutočne ide o rozvoj vysokoškolského vzdelania, vedy, výskumu na Slovensku, tak podporia predloženú novelu v plnom rozsahu. Ja vám ďakujem za pozornosť.